b'\n_START_ARTICLE_\nLihantuotannon ymp\xc3\xa4rist\xc3\xb6vaikutukset\n_START_SECTION_\nKulutus ja tuotannon kehitys\n_START_PARAGRAPH_\nLihan kysynn\xc3\xa4n muutokset voivat muuttaa lihantuotannon ymp\xc3\xa4rist\xc3\xb6haittoja vaikuttamalla siihen, kuinka paljon lihaa tuotetaan. On arvioitu, ett\xc3\xa4 maailmanlaajuinen lihan kulutus voi kaksinkertaistua vuosina 2000\xe2\x80\x932050, l\xc3\xa4hinn\xc3\xa4 maailman v\xc3\xa4est\xc3\xb6n lis\xc3\xa4\xc3\xa4ntymisen seurauksena, mutta my\xc3\xb6s osittain lihan kulutuksen lis\xc3\xa4\xc3\xa4ntyess\xc3\xa4 asukasta kohden (suuri osa kulutuksesta henke\xc3\xa4 kohden kasvaa kehitysmaissa).  Siipikarjanlihan maailmanlaajuinen tuotanto ja kulutus ovat viime aikoina kasvaneet yli viisi prosenttia.  Trendit vaihtelevat karjankasvatusalalla. Esimerkiksi sianlihan kokonaiskulutus henke\xc3\xa4 kohti on lis\xc3\xa4\xc3\xa4ntynyt viime aikoina (l\xc3\xa4hes kokonaan Kiinan kulutuksen muutosten vuoksi), kun taas m\xc3\xa4rehtij\xc3\xb6iden lihan henke\xc3\xa4 kohti laskettu kokonaiskulutus on laskenut.\n_START_SECTION_\nLaiduntaminen ja maank\xc3\xa4ytt\xc3\xb6\n_START_PARAGRAPH_\nKarjan laiduntamiseen verrattuna tehokasvatus vaatii suuret m\xc3\xa4\xc3\xa4r\xc3\xa4t viljelty\xc3\xa4 rehua, jonka ylituotannolla voi olla haitallisia vaikutuksia. Rehuviljan kasvatus vaatii huomattavia maa-aloja. Toisaalta ruokittaessa karjaa viljalla, tarvitaan v\xc3\xa4hemm\xc3\xa4n rehua lihantuotantoon kuin laiduntaessa. Yhden naudanlihakilon tuottamiseen kuluu seitsem\xc3\xa4n kiloa rehua, yhden sianlihakilon tuottamiseen runsaat kolme kiloa rehua ja kananlihan tuottamiseen vajaat kaksi kiloa rehua. T\xc3\xa4llaisissa yleistyksiss\xc3\xa4 pit\xc3\xa4\xc3\xa4 ottaa huomioon rehun laatu. Esimerkiksi naudanlihakilo voidaan tuottaa 4\xe2\x80\x935 kilolla hyvin valkuaisainepitoista rehua. Huonolaatuista rehua voi kulua jopa 20 kiloa._NEWLINE_Vapaaseen el\xc3\xa4intuotantoon tarvitaan laiduntamista varten maata. Joissakin paikoissa t\xc3\xa4m\xc3\xa4 on johtanut maank\xc3\xa4yt\xc3\xb6n muutoksiin. FAO: n mukaan "Karjatilan aiheuttama metsien h\xc3\xa4vi\xc3\xa4minen on yksi t\xc3\xa4rkeimmist\xc3\xa4 syist\xc3\xa4 er\xc3\xa4iden ainutlaatuisten kasvi- ja el\xc3\xa4inlajien h\xc3\xa4vi\xc3\xa4miseen Keski- ja Etel\xc3\xa4-Amerikan trooppisissa sademetsiss\xc3\xa4 sek\xc3\xa4 hiilidioksidin vapautuminen ilmakeh\xc3\xa4\xc3\xa4n."  _NEWLINE_El\xc3\xa4inten kasvattaminen ihmisravinnoksi on noin 40\xc2\xa0% teollisuusmaiden maataloustuotannon kokonaism\xc3\xa4\xc3\xa4r\xc3\xa4st\xc3\xa4. Laiduntaminen vie 26\xc2\xa0% maapallon j\xc3\xa4\xc3\xa4tt\xc3\xb6m\xc3\xa4st\xc3\xa4 maanp\xc3\xa4\xc3\xa4llisest\xc3\xa4 pinnasta ja rehukasvien tuotanto vie noin kolmanneksen kaikista viljelysmaista. _NEWLINE_Maan laadun heikkeneminen voi johtua liiallisesta laiduntamisesta, koska el\xc3\xa4imet poistavat maaper\xc3\xa4st\xc3\xa4 paljon tarpeellisia ravintoaineita nopeammin kuin maa toipuu. Vuonna 2002 Yhdysvaltain maank\xc3\xa4yt\xc3\xb6n toimisto (Bureau of Land Management) tutki laidunmaiden terveytt\xc3\xa4. Kun noin kolmasosa oli arvioitu, BLM arvioi, ett\xc3\xa4 16 prosenttia laitumista ei t\xc3\xa4ytt\xc3\xa4nyt terveysvaatimuksia nykyisten laiduntamistapojen tai laiduntamist\xc3\xa4\xc3\xa4rien vuoksi. Liialliseen laiduntamiseen liittyv\xc3\xa4 maaper\xc3\xa4n eroosio on suuri ongelma monilla maailman kuivilla alueilla.  Yhdysvalloissa kuitenkin maaper\xc3\xa4 kuluu v\xc3\xa4hemm\xc3\xa4n karjan kasvatukseen k\xc3\xa4ytetyill\xc3\xa4 laidunmailla kuin viljan tuotantoon k\xc3\xa4ytetyill\xc3\xa4 mailla.  _NEWLINE_Laiduntamisen ymp\xc3\xa4rist\xc3\xb6vaikutukset voivat olla positiivisia tai negatiivisia, riippuen hoidon laadusta  ja laiduntamisella voi olla erilainen vaikutus eri maaperiin  ja erilaisiin kasveihin.  Laiduntaminen voi joskus v\xc3\xa4hent\xc3\xa4\xc3\xa4 ja joskus lis\xc3\xa4t\xc3\xa4 nurmen ekosysteemien biologista monimuotoisuutta.   Tutkimuksessa, jossa verrattiin Yhdysvaltojen laidunmaita ja muita nurmikoita, todettiin laidunmaissa olevan jonkin verran alhaisempi hiilipitoisuus, mutta korkeampi typpipitoisuus.  Sit\xc3\xa4 vastoin toisessa tutkimuksessa todettiin, ett\xc3\xa4 laidunnetussa maaper\xc3\xa4ss\xc3\xa4 oli enemm\xc3\xa4n orgaanista hiilt\xc3\xa4 ja enemm\xc3\xa4n typpe\xc3\xa4  kuin laiduntamattomilla mailla.  Yhdysvaltojen Piemonten alueen aikaisemmin heikentyneess\xc3\xa4 maaper\xc3\xa4ss\xc3\xa4 hyvin hoidettu laiduntaminen johti sek\xc3\xa4 hiilen ett\xc3\xa4 typen sekvestraation (talteenoton) voimistumiseen verrattuna laiduntamattomaan maahan.  T\xc3\xa4llainen hiilen ja typen sekvestraation lis\xc3\xa4\xc3\xa4ntyminen voi auttaa v\xc3\xa4hent\xc3\xa4m\xc3\xa4\xc3\xa4n kasvihuonekaasup\xc3\xa4\xc3\xa4st\xc3\xb6j\xc3\xa4. Joissakin tapauksissa ekosysteemin tuottavuus voi lis\xc3\xa4\xc3\xa4nty\xc3\xa4 laiduntamisen vaikutuksesta ravinnekiertoon.\n_START_SECTION_\nNautael\xc3\xa4inten yhteys kasvaviin ilmakeh\xc3\xa4n kasvihuonekaasuihin\n_START_PARAGRAPH_\nM\xc3\xa4rehtij\xc3\xb6ill\xc3\xa4 on nelj\xc3\xa4 mikrobeja sis\xc3\xa4lt\xc3\xa4v\xc3\xa4\xc3\xa4 mahalaukkua. Mikrobit auttavat ruoansulatuksessa. Jotkut n\xc3\xa4ist\xc3\xa4 mikrobeista (metanogeenit) tuottavat metaania aineenvaihdunnan sivutuotteena. Kun nautael\xc3\xa4imet nielev\xc3\xa4t ruoan, ruoka menee ensin p\xc3\xb6tsiin, jossa mikrobit alkavat hajottaa kuitua. Seuraavaksi ruoka kulkeutuu verkkomahaan, miss\xc3\xa4 siit\xc3\xa4 muodostuu pallomainen m\xc3\xa4repala. Sen lehm\xc3\xa4 oksentaa takaisin suuhun ja pureskelee sit\xc3\xa4 toiseen kertaan eli m\xc3\xa4rehtii. T\xc3\xa4ss\xc3\xa4 vaiheessa metaania p\xc3\xa4\xc3\xa4see ilmaan. Kun lehm\xc3\xa4 nielaisee m\xc3\xa4repalan uudelleen, se menee satakertaan. Sielt\xc3\xa4 ravinto menee juoksutusmahaan ja edelleen suolistoon. Naudan ulostaessa ilmaan p\xc3\xa4\xc3\xa4see viel\xc3\xa4 metaania, mutta vain noin 5\xc2\xa0% metaanin kokonaisp\xc3\xa4\xc3\xa4st\xc3\xb6st\xc3\xa4. T\xc3\xa4t\xc3\xa4 prosessia kutsutaan suolistok\xc3\xa4ymiseksi. \xc2\xa0_NEWLINE_Naudan suolistokaasussa on noin 27\xc2\xa0% metaania, 66\xc2\xa0% hiilidioksidia, typpe\xc3\xa4 7\xc2\xa0% ja loppu muodostuu hapesta ja vedyst\xc3\xa4. Kaikesta ilmakeh\xc3\xa4\xc3\xa4n p\xc3\xa4\xc3\xa4tyv\xc3\xa4n metaanin l\xc3\xa4hteist\xc3\xa4 el\xc3\xa4inten j\xc3\xa4tteet muodostavat 5\xc2\xa0%, kun taas el\xc3\xa4inten suolisto tuottaa 16\xc2\xa0%. Yhdess\xc3\xa4 n\xc3\xa4m\xc3\xa4 muodostavat 21\xc2\xa0% ilmakeh\xc3\xa4\xc3\xa4n p\xc3\xa4\xc3\xa4stetyst\xc3\xa4 metaanista. Luonnon kosteikot  p\xc3\xa4\xc3\xa4st\xc3\xa4v\xc3\xa4t 22\xc2\xa0% ilmakeh\xc3\xa4\xc3\xa4n vapautuvasta metaanista.  _NEWLINE_Noin 95\xc2\xa0% naudan tuottamasta metaanista tulee r\xc3\xb6yht\xc3\xa4ilyn\xc3\xa4, loput pieruna.  Metaani nopeuttaa kasvihuoneilmi\xc3\xb6t\xc3\xa4 on 84 kertaa haitallisempi kuin hiilidioksidi.  Kasvihuoneilmi\xc3\xb6 on prosessi, joka l\xc3\xa4mmitt\xc3\xa4\xc3\xa4 maan pintaa ja pit\xc3\xa4\xc3\xa4 maan l\xc3\xa4mp\xc3\xb6tilan noin 33\xc2\xa0\xc2\xb0C korkeampana kuin mit\xc3\xa4 olisi ilman sit\xc3\xa4. Ilman kasvihuoneilmi\xc3\xb6t\xc3\xa4 maapallo olisi elinkelvoton. Kasvihuoneilmi\xc3\xb6 pit\xc3\xa4\xc3\xa4 osan kasvihuonekaasuista alimmassa ilmakeh\xc3\xa4ss\xc3\xa4 ja vapauttaa loput takaisin avaruuteen. Kun metaania ja muita kasvihuonekaasuja p\xc3\xa4\xc3\xa4see ilmakeh\xc3\xa4\xc3\xa4n enemm\xc3\xa4n, l\xc3\xa4mp\xc3\xb6tila nousee maailmanlaajuisesti, koska kasvihuonekaasut imev\xc3\xa4t infrapunas\xc3\xa4teily\xc3\xa4, joka on l\xc3\xa4mp\xc3\xb6s\xc3\xa4teily\xc3\xa4. Metaanipitoisuus on kasvanut kiihtyv\xc3\xa4sti vuodesta 1984 l\xc3\xa4htien ja sen ennustetaan jatkuvan.  _NEWLINE_Kaikki poikkeamat 33\xc2\xa0\xc2\xb0C: n l\xc3\xa4mp\xc3\xb6tilasta johtavat h\xc3\xa4tk\xc3\xa4hdytt\xc3\xa4viin ilmastonmuutoksen tuomiin vaikutuksiin kuten biologisen monimuotoisuuden v\xc3\xa4henemiseen ja voimakkaampiin ja ennalta arvaamattomiin s\xc3\xa4\xc3\xa4olosuhteisiin.  Ilmastonmuutos johtaa my\xc3\xb6s hedelm\xc3\xa4llisen maa-alan h\xc3\xa4vi\xc3\xa4miseen rannikoilla merenpinnan nousun my\xc3\xb6t\xc3\xa4. Satunnaiset s\xc3\xa4\xc3\xa4mallit ja vuodenaikojen muutokset johtavat my\xc3\xb6s arvaamattomasti viljelyyn. Tuholaiset ja taudinkantajien aiheuttamat sairaudet yleistyv\xc3\xa4t ja levi\xc3\xa4v\xc3\xa4t, kun l\xc3\xa4mp\xc3\xb6tila nousee. Kasvukaudet tulevat pidemmiksi viileill\xc3\xa4 alueilla. _NEWLINE_Yhdysvallat on nelj\xc3\xa4nneksi suurin naudanlihan kuluttaja ja 16. suurin maidon kuluttaja maailmassa. Yhdysvaltalaiset kuluttavat nelj\xc3\xa4 kertaa lihaa verrattuna maapallon keskiarvoon.  Jokainen amerikkalainen kuluttaa vuosittain keskim\xc3\xa4\xc3\xa4rin noin 600 kiloa naudanlihaa ja maitotuotteita. Yhdysvaltalainen sy\xc3\xb6 keskim\xc3\xa4\xc3\xa4rin noin 50 kiloa naudanlihaa vuosittain. Suomessa Lihatiedotus raportoi, ett\xc3\xa4 lihan kulutus on kasvanut viimeisten vuosien aikana. Kasvu tulee vaalean lihan, erityisesti broilerin, kulutuksen kasvusta. Kokonaiskulutus on kasvanut vuodesta 1950 vuoteen 2017 noin 2,8-kertaiseksi. Naudanlihan kulutus  on kasvanut vastaavasti noin 1,6-kertaiseksi._NEWLINE_Ilmakeh\xc3\xa4\xc3\xa4n vapautuvan metaanin m\xc3\xa4\xc3\xa4r\xc3\xa4n v\xc3\xa4hent\xc3\xa4miseen on keinoja. Naudan ruoansulatuksen parantaminen v\xc3\xa4hent\xc3\xa4\xc3\xa4 metaanin p\xc3\xa4\xc3\xa4sy\xc3\xa4 ilmakeh\xc3\xa4\xc3\xa4n. Naudan rehu voidaan jauhaa hienommaksi ja siten nopeuttaa ruoansulatusta ja v\xc3\xa4hent\xc3\xa4\xc3\xa4 ruoansulatukseen kuluvaa energiaa. Nautojen ruokavalioon voidaan lis\xc3\xa4t\xc3\xa4 valkosipulia, joka est\xc3\xa4\xc3\xa4 suolistossa olevia mikro-organismeja tuottamasta metaania.  Kun tutkijat lis\xc3\xa4siv\xc3\xa4t lehmien ruokavalioon metaanip\xc3\xa4\xc3\xa4st\xc3\xb6j\xc3\xa4 v\xc3\xa4hent\xc3\xa4v\xc3\xa4\xc3\xa4 3-nitrooksipropanolia, karjan paino lis\xc3\xa4\xc3\xa4ntyi, koska el\xc3\xa4imet k\xc3\xa4yttiv\xc3\xa4t v\xc3\xa4hemm\xc3\xa4n energiaa ruoan sulattamiseen.  Tutkimuksia on tehty lis\xc3\xa4\xc3\xa4m\xc3\xa4ll\xc3\xa4 runsaasti tanniinia sis\xc3\xa4lt\xc3\xa4vi\xc3\xa4 kasveja m\xc3\xa4rehtij\xc3\xb6iden ruokavalioon, mik\xc3\xa4 my\xc3\xb6skin v\xc3\xa4hent\xc3\xa4\xc3\xa4 nautojen metaanip\xc3\xa4\xc3\xa4st\xc3\xb6j\xc3\xa4.  Naudan metaanip\xc3\xa4\xc3\xa4st\xc3\xb6jen v\xc3\xa4hent\xc3\xa4miseen t\xc3\xa4ht\xc3\xa4\xc3\xa4v\xc3\xa4t keinot eiv\xc3\xa4t ole olleet kustannustehokkaita, mik\xc3\xa4 est\xc3\xa4\xc3\xa4 nykyisi\xc3\xa4 viljelij\xc3\xb6it\xc3\xa4 ja karjankasvattajia ottamasta niit\xc3\xa4 k\xc3\xa4ytt\xc3\xb6\xc3\xb6n. _NEWLINE_Toinen tapa v\xc3\xa4hent\xc3\xa4\xc3\xa4 ilmakeh\xc3\xa4\xc3\xa4n vapautuvaa metaania on muuttaa ihmisten ruokailutapoja. Jos karjankasvatuksen tuotteiden kysynt\xc3\xa4 v\xc3\xa4henee, v\xc3\xa4henee karjan pitokin. Naudanlihan ja maitotuotteiden v\xc3\xa4hent\xc3\xa4minen ruokavaliossa pienent\xc3\xa4\xc3\xa4 monien sairauksien kehittymisen riski\xc3\xa4, kuten keuhkosy\xc3\xb6v\xc3\xa4n, rintasy\xc3\xb6v\xc3\xa4n, munasarjasy\xc3\xb6v\xc3\xa4n, eturauhassy\xc3\xb6v\xc3\xa4n, diabeteksen, Alzheimerin taudin ja syd\xc3\xa4nsairauksien.  Meijerituotteet sis\xc3\xa4lt\xc3\xa4\xc3\xa4 runsaasti tyydyttyneit\xc3\xa4 rasvoja. Esimerkiksi juustossa on 70\xc2\xa0% tyydyttyneit\xc3\xa4 rasvoja. Kaiken kaikkiaan naudanlihan ja maitotuotteiden ylikulutus lyhent\xc3\xa4\xc3\xa4 elinaikaa.  Kana, \xc3\xa4yri\xc3\xa4iset, kvinoa, tofu, sienet, linssit, p\xc3\xa4hkin\xc3\xa4t ja monet muut valkuaisainepitoiset elintarvikkeet ovat terveellisempi\xc3\xa4 naudanlihan vaihtoehtoja.  Lehm\xc3\xa4nmaidon sijaan voi k\xc3\xa4ytt\xc3\xa4\xc3\xa4 kasvimaitoja kuten manteli-, kookos-, soija-, riisi- ja hamppumaitoa.  Ymp\xc3\xa4rist\xc3\xb6tietoinen ruokavalion muuttaminen ja lehm\xc3\xa4n rehun muuttaminen v\xc3\xa4hent\xc3\xa4v\xc3\xa4t tehokkaasti naudan metaanip\xc3\xa4\xc3\xa4st\xc3\xb6j\xc3\xa4 ilmakeh\xc3\xa4\xc3\xa4n.\n_START_SECTION_\nVaikutukset vesiekosysteemeihin\n_START_PARAGRAPH_\nL\xc3\xa4nsi-Yhdysvalloissa karjan laiduntaminen on vaikuttanut kielteisesti moniin joenrantojen elinymp\xc3\xa4rist\xc3\xb6ihin. Laiduntaminen on lis\xc3\xa4nnyt fosfaattien ja nitraattien m\xc3\xa4\xc3\xa4r\xc3\xa4\xc3\xa4 ja v\xc3\xa4hent\xc3\xa4nyt liuenneen hapen m\xc3\xa4\xc3\xa4r\xc3\xa4\xc3\xa4. Laiduntaminen on johtanut l\xc3\xa4mp\xc3\xb6tilan nousuun, veden sameutumiseen ja rehev\xc3\xb6itymiseen sek\xc3\xa4 lajien monimuotoisuuden v\xc3\xa4henemiseen.   Rantojen suojelemiseksi tulisi maahan lis\xc3\xa4t\xc3\xa4 suoloja ja mineraaleja, alueelle p\xc3\xa4\xc3\xa4sy\xc3\xa4 rajoittaa kausiluontoisesti ja k\xc3\xa4ytt\xc3\xa4\xc3\xa4 vaihtoehtoisia vesil\xc3\xa4hteit\xc3\xa4.     It\xc3\xa4-Yhdysvalloissa on todettu, ett\xc3\xa4 my\xc3\xb6s siankasvatuksen j\xc3\xa4tteet aiheuttavat pahoja vesist\xc3\xb6n rehev\xc3\xb6itymisi\xc3\xa4, Mississippi-joki ja Atlantin valtameri (Palmquist et al., 1997) mukaan lukien. Kuitenkin Pohjois-Carolinassa, jossa tehtiin Palmquistin tutkimus, on v\xc3\xa4hennetty lannan tahattomien p\xc3\xa4\xc3\xa4st\xc3\xb6jen vaaraa. On my\xc3\xb6s n\xc3\xa4ytt\xc3\xb6\xc3\xa4 siit\xc3\xa4, ett\xc3\xa4 ymp\xc3\xa4rist\xc3\xb6nsuojelu Yhdysvalloissa on parantunut tutkimuksen j\xc3\xa4lkeen.  Lannan ja j\xc3\xa4tevesihuollon suunnittelu voi auttaa varmistamaan, ett\xc3\xa4 vesist\xc3\xb6ihin p\xc3\xa4\xc3\xa4stet\xc3\xa4\xc3\xa4n ongelmitta. (Katso El\xc3\xa4inj\xc3\xa4tteen osa, alla.)\n_START_SECTION_\nKasvihuonekaasup\xc3\xa4\xc3\xa4st\xc3\xb6t\n_START_PARAGRAPH_\nMaailmanlaajuisesti FAO on \xc3\xa4skett\xc3\xa4in arvioinut, ett\xc3\xa4 kotiel\xc3\xa4imet (siipikarja mukaan lukien) tuottavat noin 14,5 prosenttia ihmisten aiheuttamista kasvihuonekaasup\xc3\xa4\xc3\xa4st\xc3\xb6ist\xc3\xa4. Aiemmin FAO arvioi ihmisten aiheuttaman osuuden olevan 18 prosenttia.  T\xc3\xa4h\xc3\xa4n lukuun sis\xc3\xa4ltyy munien, villan ja maitotuotteiden tuotanto, pelk\xc3\xa4st\xc3\xa4\xc3\xa4n lihantuotannosta johtuva osuus on huomattavasti pienempi, kuten raportin tiedoista ilmenee. Hallitustenv\xc3\xa4linen ilmastonmuutospaneeli on arvioinut, ett\xc3\xa4 maatalouden (my\xc3\xb6s karjan, elintarvikekasvien, biopolttoaineiden ja muun tuotannon) osuus eri alojen p\xc3\xa4\xc3\xa4st\xc3\xb6ist\xc3\xa4 on noin 10\xe2\x80\x9312 prosenttia koko maailman ihmisten aiheuttamista kasvihuonekaasup\xc3\xa4\xc3\xa4st\xc3\xb6ist\xc3\xa4 vuonna 2005  ja vuonna 2010.  _NEWLINE_PNAS (er\xc3\xa4s maailman arvovaltaisimmista tieteellisist\xc3\xa4 julkaisusarjoista) kirjoitti, ett\xc3\xa4 vaikka el\xc3\xa4imist\xc3\xa4 luovuttaisiin kokonaan Yhdysvaltain maataloudesta, Yhdysvaltain kasvihuonekaasup\xc3\xa4\xc3\xa4st\xc3\xb6t v\xc3\xa4henisiv\xc3\xa4t vain 2,6\xc2\xa0% (eli 28\xc2\xa0% maatalouden kasvihuonekaasup\xc3\xa4\xc3\xa4st\xc3\xb6ist\xc3\xa4). T\xc3\xa4m\xc3\xa4 johtuu PNAS:n mukaan siit\xc3\xa4, ett\xc3\xa4 el\xc3\xa4inper\xc3\xa4iset lannoitteet korvattaisiin keinolannoitteilla ja muitakin el\xc3\xa4inper\xc3\xa4isi\xc3\xa4 tuotteita korvattaisiin muilla tuotteilla. Lis\xc3\xa4syyksi esitettiin, ett\xc3\xa4 karjankasvattajat k\xc3\xa4ytt\xc3\xa4v\xc3\xa4t nyt ihmisravinnoksi kelpaamattomia elintarvikkeita ja kuitujen jalostuksen sivutuotteita.  T\xc3\xa4t\xc3\xa4 tutkimusta on kuitenkin arvosteltu voimakkaasti    muun muassa sen vuoksi, ettei se ottanut huomioon, miten t\xc3\xa4m\xc3\xa4 muutos Yhdysvalloissa vaikuttaisi lihan tuotantoon ja metsien h\xc3\xa4vitt\xc3\xa4miseen muissa maissa.  _NEWLINE_Science lehti julkaisi vuonna 2019 Sveitsin maatalousinstituutissa ty\xc3\xb6skentelevien Joseph Pooren ja Thomas Nemecekin tutkimustuloksen, jonka mukaan globaali ja kokonaisvaltainen luopuminen el\xc3\xa4inper\xc3\xa4isest\xc3\xa4 ravinnosta v\xc3\xa4hent\xc3\xa4isi ruokasektorin aiheuttamat kasvihuonekaasup\xc3\xa4\xc3\xa4st\xc3\xb6t puoleen. Jos el\xc3\xa4inper\xc3\xa4isen ravinnon tuottamisesta vapautuva viljelymaa j\xc3\xa4tett\xc3\xa4isiin lis\xc3\xa4ksi metsittym\xc3\xa4\xc3\xa4n sadan vuoden ajaksi, se sitoisi ilmakeh\xc3\xa4n hiilidioksidia vuosittain keskim\xc3\xa4\xc3\xa4rin noin 8 gigatonnin edest\xc3\xa4. El\xc3\xa4inper\xc3\xa4isest\xc3\xa4 ravinnosta luopumisen yhteenlaskettu nettov\xc3\xa4hennys vastaisi silloin 28:aa prosenttia ihmiskunnan vuotuisista ilmastoa l\xc3\xa4mmitt\xc3\xa4vist\xc3\xa4 p\xc3\xa4\xc3\xa4st\xc3\xb6ist\xc3\xa4. Kolme nelj\xc3\xa4nnest\xc3\xa4 metsittymisen vaikutuksista johtuisi siit\xc3\xa4, ett\xc3\xa4  uusi kasvillisuus sitoo itseens\xc3\xa4 hiilt\xc3\xa4 ja yksi nelj\xc3\xa4nnes siit\xc3\xa4, ett\xc3\xa4 kasvillisuus sitoisi juurillaan hiilt\xc3\xa4 my\xc3\xb6s maaper\xc3\xa4\xc3\xa4n. Tutkimuksessa havaittiin my\xc3\xb6s, ett\xc3\xa4 ruokasektorin ilmastop\xc3\xa4\xc3\xa4st\xc3\xb6t v\xc3\xa4henisiv\xc3\xa4t 20 prosenttia, jos el\xc3\xa4inkunnan tuotteiden tuotanto puolitettaisiin lopettamalla eniten p\xc3\xa4\xc3\xa4st\xc3\xb6j\xc3\xa4 aiheuttava tuotanto. _NEWLINE_Tieteellinen kirjallisuus n\xc3\xa4ytt\xc3\xa4\xc3\xa4 viittaavan siihen, ett\xc3\xa4 el\xc3\xa4inper\xc3\xa4isten elintarvikkein v\xc3\xa4hent\xc3\xa4minen pikemminkin kuin niist\xc3\xa4 luopuminen tuottaisi suotuisinta ravintoa ja v\xc3\xa4h\xc3\xa4isi\xc3\xa4 kasvihuonekaasup\xc3\xa4\xc3\xa4st\xc3\xb6j\xc3\xa4. _NEWLINE_Yhdysvalloissa m\xc3\xa4rehtij\xc3\xb6iden  metaanip\xc3\xa4\xc3\xa4st\xc3\xb6jen arvioidaan laskeneen noin 17 prosenttia vuodesta 1980 vuoteen 2012.  Maailmanlaajuisesti el\xc3\xa4inten suolistok\xc3\xa4ymisen osuus on noin 27 prosenttia ihmisen toiminnan aiheuttista metaanip\xc3\xa4\xc3\xa4st\xc3\xb6is\xc3\xa4,  ja metaanin osuus on noin 32-40 prosenttia maatalouden kasvihuonekaasup\xc3\xa4\xc3\xa4st\xc3\xb6ist\xc3\xa4.  Metaanip\xc3\xa4\xc3\xa4st\xc3\xb6jen l\xc3\xa4mp\xc3\xb6vaikutus on \xc3\xa4skett\xc3\xa4in arvioitu 35 kertaiseksi vastaavaan hiilidioksidin massaan verrattuna.  Metaanip\xc3\xa4\xc3\xa4st\xc3\xb6jen suuruudesta huolimatta metaanin nykyinen vaikutus ilmaston l\xc3\xa4mpenemiseen on melko pieni. T\xc3\xa4m\xc3\xa4 johtuu siit\xc3\xa4, ett\xc3\xa4 metaani hajoaa nopeasti. Ilmakeh\xc3\xa4n hiilidioksidipitoisuus on kasvanut huomattavasti.  _NEWLINE_M\xc3\xa4rehtij\xc3\xb6iden suolistok\xc3\xa4ymisest\xc3\xa4 aiheutuvia metaanip\xc3\xa4\xc3\xa4st\xc3\xb6j\xc3\xa4 voidaa hillit\xc3\xa4 mm. geneettisell\xc3\xa4 valinnalla,   rokottamalla,  ruokavalion muuntamisella ja laiduntamisj\xc3\xa4rjestelyill\xc3\xa4.    Typpioksidien p\xc3\xa4\xc3\xa4st\xc3\xb6j\xc3\xa4 voidaan v\xc3\xa4hent\xc3\xa4\xc3\xa4 typpilannoitteiden liiallisen k\xc3\xa4yt\xc3\xb6n v\xc3\xa4ltt\xc3\xa4misell\xc3\xa4 ja sopivien lannan k\xc3\xa4sittelymenetelmien k\xc3\xa4ytt\xc3\xb6\xc3\xb6notolla.   Kotiel\xc3\xa4intuotannon hiilidioksidip\xc3\xa4\xc3\xa4st\xc3\xb6jen v\xc3\xa4hent\xc3\xa4miseen tarvitaan tehokkaampia tuotantotapoja, jotta maatalouden aiheuttama paine mets\xc3\xa4n kaatamiseksi v\xc3\xa4henisi, erityisesti Latinalaisessa Amerikassa. Fossiilisten polttoaineiden kulutusta pit\xc3\xa4\xc3\xa4 v\xc3\xa4hent\xc3\xa4\xc3\xa4 ja lis\xc3\xa4t\xc3\xa4 hiilen sitomista maaper\xc3\xa4\xc3\xa4n.  Australian tiedemiehet ovat huomanneet, ett\xc3\xa4 merilev\xc3\xa4n lis\xc3\xa4\xc3\xa4minen karjan ruokavalioon voi v\xc3\xa4hent\xc3\xa4\xc3\xa4 metaania jopa 99\xc2\xa0%:lla ja ilmoitti, ett\xc3\xa4 3\xc2\xa0% merilevi\xc3\xa4 sis\xc3\xa4lt\xc3\xa4v\xc3\xa4 ruokavalio pienensi metaanin tuottoa 80\xc2\xa0%.  _NEWLINE_Uudessa-Seelannissa l\xc3\xa4hes puolet kasvihuonekaasup\xc3\xa4\xc3\xa4st\xc3\xb6ist\xc3\xa4 tulee maataloudesta, jolla on merkitt\xc3\xa4v\xc3\xa4 rooli maan taloudessa, ja suuri osa t\xc3\xa4st\xc3\xa4 aiheutuu kotiel\xc3\xa4intuotannosta.  FAO:n tietojen mukaan lihantuotannon (siipikarja mukaan lukien) osuus oli noin 7 prosenttia p\xc3\xa4\xc3\xa4st\xc3\xb6ist\xc3\xa4 vuonna 2010.  Yhdysvaltojen ihmisen aiheuttamista kasvihuonekaasup\xc3\xa4\xc3\xa4st\xc3\xb6ist\xc3\xa4 on el\xc3\xa4inper\xc3\xa4isi\xc3\xa4 (mukaan lukien ruoansulatus ja lanta) noin 3,1 prosenttia, n\xc3\xa4in on Yhdysvaltain ymp\xc3\xa4rist\xc3\xb6nsuojeluviraston mukaan.  Esimerkiksi lampaiden tuotannossa on hyvin suuria eroja energiank\xc3\xa4yt\xc3\xb6ss\xc3\xa4  ja tuottavuudessa.  Molemmat tekij\xc3\xa4t vaikuttavat voimakkaasti lampaanlihan tuotannon p\xc3\xa4\xc3\xa4st\xc3\xb6ihin._NEWLINE_Nature-lehden vuonna 2018 tehdyn tutkimuksen mukaan lihan kulutuksen merkitt\xc3\xa4v\xc3\xa4 v\xc3\xa4heneminen on v\xc3\xa4ltt\xc3\xa4m\xc3\xa4t\xc3\xb6nt\xc3\xa4 ilmastonmuutoksen hillitsemiseksi, varsinkin kun v\xc3\xa4est\xc3\xb6 lis\xc3\xa4\xc3\xa4ntyy ennustetulla 2,3 miljardilla vuosisadan puoliv\xc3\xa4liin menness\xc3\xa4.  L\xc3\xa4\xc3\xa4ketieteellinen lehti Lancet suositteli vuonna  lihan kulutuksen v\xc3\xa4hent\xc3\xa4mist\xc3\xa4 50 prosentilla ilmastonmuutoksen hillitsemiseksi.\n_START_SECTION_\nIlman pilaantumisen vaikutus ihmisen hengityselinten terveyteen\n_START_PARAGRAPH_\nLihantuotanto on kasvihuonekaasup\xc3\xa4\xc3\xa4st\xc3\xb6jen lis\xc3\xa4ksi my\xc3\xb6s muiden hiukkasp\xc3\xa4\xc3\xa4st\xc3\xb6jen suurimmista syist\xc3\xa4 ilmakeh\xc3\xa4ss\xc3\xa4. Lihan tuotantoketju aiheuttaa runsaasti sivutuotteita; endotoksiinia, rikkivety\xc3\xa4, ammoniakkia ja hiukkasia, kuten p\xc3\xb6ly\xc3\xa4, vapautuu aiemmin mainittujen metaanin ja hiilidioksidin lis\xc3\xa4ksi.  Lis\xc3\xa4ksi kasvihuonekaasup\xc3\xa4\xc3\xa4st\xc3\xb6jen lis\xc3\xa4\xc3\xa4ntymisell\xc3\xa4 on yhteys hengityselinsairauksiin, kuten astmaan, keuhkoputkentulehdukseen ja keuhkoahtaumatautiin, sek\xc3\xa4 lis\xc3\xa4\xc3\xa4ntyneisiin mahdollisuuksiin saada keuhkokuume bakteeri-infektioista. _NEWLINE_Lis\xc3\xa4ksi PM10:lle (hiukkaset, joiden halkaisija on alle 10 mikrometri\xc3\xa4) altistuminen voi aiheuttaa sairauksia, jotka vaikuttavat ylimpiin hengitysteihin.  Viljelij\xc3\xa4t eiv\xc3\xa4t kuitenkaan ole ainoita n\xc3\xa4ille haitallisille sivutuotteille altistujia. Yhdysvalloissa on huomattu suurten karjojen (yli 1000 el\xc3\xa4int\xc3\xa4, jotka ovat kytkettyin\xc3\xa4 yli 45 p\xc3\xa4iv\xc3\xa4\xc3\xa4 vuodessa), ruokinnan vaikuttavan haitallisesti my\xc3\xb6s l\xc3\xa4hialueen asukkaiden hengityselinten terveyteen.  Keskitetty sikojen sy\xc3\xb6tt\xc3\xb6 p\xc3\xa4\xc3\xa4st\xc3\xa4\xc3\xa4 ilmaan ep\xc3\xa4puhtauksia suljetuista rakennuksista, lantakuopista ja kaatopaikoista. N\xc3\xa4ist\xc3\xa4 toiminnoista per\xc3\xa4isin olevat ilman ep\xc3\xa4puhtaudet ovat aiheuttaneet akuutteja fyysisi\xc3\xa4 oireita, kuten hengityselinten sairauksia, hengityksen vinkumista, hengityksen lis\xc3\xa4\xc3\xa4ntymist\xc3\xa4 ja silmien ja nen\xc3\xa4n \xc3\xa4rsytyst\xc3\xa4.    T\xc3\xa4m\xc3\xa4 pitk\xc3\xa4aikainen altistuminen ilmassa oleville el\xc3\xa4inper\xc3\xa4isille hiukkasille, kuten sikojen p\xc3\xb6lylle, aiheuttaa suurten tulehdusta aiheuttavien solutulvien p\xc3\xa4\xc3\xa4sy\xc3\xa4 hengitysteihin.  Ne, jotka ovat l\xc3\xa4hell\xc3\xa4 suuria karjan ruokkimoita, saattavat altistua n\xc3\xa4iden sivutuotteiden kohonneille tasoille, mik\xc3\xa4 voi johtaa huonoon terveyteen ja hengitysteihin.\n_START_SECTION_\nEnergiankulutus\n_START_PARAGRAPH_\nYhdysvaltojen maatalousministeri\xc3\xb6n tutkimuksen tulokset osoittavat, ett\xc3\xa4 noin 0,9 prosenttia energiank\xc3\xa4yt\xc3\xb6st\xc3\xa4 Yhdysvalloissa menee elintarvikkeita tuottavan karjan ja siipikarjan kasvattamiseen. T\xc3\xa4ss\xc3\xa4 yhteydess\xc3\xa4 energiank\xc3\xa4ytt\xc3\xb6\xc3\xb6n sis\xc3\xa4ltyy seuraavat l\xc3\xa4hteet: fossiiliset polttoaineet, ydinvoima, vesivoima, biomassa, geoterminen energia, aurinkoenergia ja tuulienergia. (Se ei sis\xc3\xa4ll\xc3\xa4 fotosynteesill\xc3\xa4 otettua aurinkoenergiaa, jota k\xc3\xa4ytet\xc3\xa4\xc3\xa4n hein\xc3\xa4n kuivatuksessa jne.)  Maataloustuotannon arvioitu energian k\xc3\xa4ytt\xc3\xb6 sis\xc3\xa4lt\xc3\xa4\xc3\xa4 ostetun tuotantopanoksen sis\xc3\xa4lt\xc3\xa4m\xc3\xa4n energian.  _NEWLINE_El\xc3\xa4imen energiankulutus on lihantuotannon energiank\xc3\xa4yt\xc3\xb6n t\xc3\xa4rke\xc3\xa4 osa. Rehun muuntosuhde tarkoittaa el\xc3\xa4imen kyky\xc3\xa4 muuntaa rehua lihaksi. Rehun muuntosuhde lasketaan siten, ett\xc3\xa4 el\xc3\xa4imelle sy\xc3\xb6tetyn rehun energia jaetaan el\xc3\xa4imen tuottaman lihan tuotolla. Alempi rehun muuntosuhde vastaa pienemp\xc3\xa4\xc3\xa4 rehun m\xc3\xa4\xc3\xa4r\xc3\xa4\xc3\xa4 lihakiloa kohden, jolloin el\xc3\xa4in tuottaa v\xc3\xa4hemm\xc3\xa4n kasvihuonekaasup\xc3\xa4\xc3\xa4st\xc3\xb6j\xc3\xa4. Kanoilla ja sioilla on yleens\xc3\xa4 alhaisempi rehun muuntosuhde verrattuna m\xc3\xa4rehtij\xc3\xb6ihin.  _NEWLINE_Kotiel\xc3\xa4intalouden tehostaminen ja muut muutokset vaikuttavat energian k\xc3\xa4ytt\xc3\xb6\xc3\xb6n, p\xc3\xa4\xc3\xa4st\xc3\xb6ihin ja muihin lihantuotannon ymp\xc3\xa4rist\xc3\xb6vaikutuksiin. Esimerkiksi Yhdysvaltojen naudanlihantuotannossa vuonna 2007 vallitsevien k\xc3\xa4yt\xc3\xa4nt\xc3\xb6jen arvioidaan alentaneen 8,6 prosenttia fossiilisten polttoaineiden k\xc3\xa4ytt\xc3\xb6\xc3\xa4, 16 prosenttia kasvihuonekaasup\xc3\xa4\xc3\xa4st\xc3\xb6j\xc3\xa4, 12 prosenttia veden k\xc3\xa4ytt\xc3\xb6\xc3\xa4 ja 33 prosenttia maank\xc3\xa4ytt\xc3\xb6\xc3\xa4 naudanlihakiloa kohti verrattuna vuoteen 1977.  \xc2\xa0\n_START_SECTION_\nEl\xc3\xa4inten j\xc3\xa4tteet\n_START_PARAGRAPH_\nEl\xc3\xa4inten j\xc3\xa4tteiden aiheuttama vesien pilaantuminen on yleinen ongelma sek\xc3\xa4 kehittyneiss\xc3\xa4 ett\xc3\xa4 kehittyviss\xc3\xa4 maissa,  Yhdysvalloissa ja useissa muissa maissa ymp\xc3\xa4rist\xc3\xb6 on pilaantunut huomattavasti.  Yhdysvalloissa suurten ja keskitettyjen el\xc3\xa4inten ruokintayksik\xc3\xb6iden (CAFO) osalta huoli on erityisen suuri. CAFOn toimilupa edellytt\xc3\xa4\xc3\xa4 lain vaatimusten mukaista suunnitelmaa lannan ravintoaineiden, ep\xc3\xa4puhtauksien, j\xc3\xa4tevesien jne. k\xc3\xa4sittelyyn.  Yhdysvalloissa oli vuonna 2008 noin 19000 CAFOa.  Yhdysvaltain  ymp\xc3\xa4rist\xc3\xb6nsuojeluvirasto on tarkastanut karjankasvatusalan aiheuttamia ymp\xc3\xa4rist\xc3\xb6vaikutuksia ja vertasi niit\xc3\xa4 muihin toimialoihin. El\xc3\xa4intuotantoalalla tarkastukset kohdistuivat p\xc3\xa4\xc3\xa4asiassa suurten karjojen yksik\xc3\xb6ihin. Tarkastuksia tehtiin 32 toimialalla, joista nelj\xc3\xa4n ymp\xc3\xa4rist\xc3\xb6tilanne oli parempi kuin karjankasvatusalalla viiden tutkimusvuoden aikana. Viimeisimm\xc3\xa4n tutkimusvuoden aikana karjankasvatus ja kuivapesu saivat parhaat tulokset. V\xc3\xa4hiten rikkomuksia oli \xc3\xb6ljyn- ja kaasuntuotannossa sek\xc3\xa4 karjankasvatusalalla.  _NEWLINE_Hyv\xc3\xa4ll\xc3\xa4 hoidolla lannasta saadaan ymp\xc3\xa4rist\xc3\xb6hy\xc3\xb6tyj\xc3\xa4. Lannan levitys el\xc3\xa4inten laitumille yll\xc3\xa4pit\xc3\xa4\xc3\xa4 tehokkaasti maaper\xc3\xa4n hedelm\xc3\xa4llisyytt\xc3\xa4. El\xc3\xa4inten lantaa ker\xc3\xa4t\xc3\xa4\xc3\xa4n my\xc3\xb6s viljan tuotantoon, joskus kompostoinnin j\xc3\xa4lkeen. Monilla alueilla, joilla on paljon karjaa, lannan k\xc3\xa4ytt\xc3\xb6 korvaa keinolannoitteiden levitt\xc3\xa4mist\xc3\xa4 viljelysmaille. Kaiken kaikkiaan vuonna 2007 lantaa levitettiin Yhdysvalloissa noin 22,1 miljoonan hehtaarin alalle.  Keinolannoitteen korvaaminen el\xc3\xa4inten lannalla v\xc3\xa4hent\xc3\xa4\xc3\xa4 merkitt\xc3\xa4v\xc3\xa4sti energian kulutusta ja kasvihuonekaasup\xc3\xa4\xc3\xa4st\xc3\xb6j\xc3\xa4. Yhden typpilannoitekilon tuottamiseen k\xc3\xa4ytet\xc3\xa4\xc3\xa4n noin 43\xe2\x80\x9388 MJ fossiilista polttoainetta.   _NEWLINE_Lannasta voi olla my\xc3\xb6s ymp\xc3\xa4rist\xc3\xb6hy\xc3\xb6ty\xc3\xa4 uusiutuvana energial\xc3\xa4hteen\xc3\xa4. Lannasta tuotetaan biokaasua mm. Aasiassa, Saksassa  ,Ruotsissa  ja Pohjois-Amerikassa. \xc2\xa0\n_START_SECTION_\nVaikutukset luontoon\n_START_PARAGRAPH_\nLaiduntaminen (erityisesti ylilaiduntaminen) voi vaikuttaa haitallisesti tiettyihin villiel\xc3\xa4imiin, esimerkiksi muuttamalla mahdollisuutta suojautua ja muuttamalla ravinnon saantia. Tuotantoel\xc3\xa4inten laiduntamisesta johtuva elinymp\xc3\xa4rist\xc3\xb6n muuttuminen voi kuitenkin hy\xc3\xb6dytt\xc3\xa4\xc3\xa4 my\xc3\xb6s joitakin luonnonvaraisia el\xc3\xa4inlajeja. Esimerkiksi Pohjois-Amerikassa erilaisissa tutkimuksissa on havaittu, ett\xc3\xa4 laiduntaminen parantaa joskus hirven,  preeriakoiran,  marunakanan,  muulipeuran  ja lukuisten muiden lajien elinymp\xc3\xa4rist\xc3\xb6\xc3\xa4. Yhdysvalloissa  tutkittiin suojelualueita ja todettiin, ett\xc3\xa4 noin puolet villiel\xc3\xa4imist\xc3\xa4 oli hy\xc3\xb6tynyt karjan laiduntamisesta alueella. Luonnonvaraisten el\xc3\xa4inten monimuotoisuutta voitaneen parantaa ja yll\xc3\xa4pit\xc3\xa4\xc3\xa4 karjankasvatuksella joissakin paikoissa, kun taas joissakin laiduntamista pit\xc3\xa4\xc3\xa4 v\xc3\xa4ltt\xc3\xa4\xc3\xa4. Laiduntamisj\xc3\xa4rjestelm\xc3\xa4 vaikuttaa usein siihen miten luonnonvaraiset lajit hy\xc3\xb6tyv\xc3\xa4t laiduntamista.  _NEWLINE_Jotkut tiedemiehet v\xc3\xa4itt\xc3\xa4v\xc3\xa4t, ett\xc3\xa4 kasvava lihan kysynt\xc3\xa4 my\xc3\xb6t\xc3\xa4vaikuttaa kuudenteen joukkosukupuuttoon, mets\xc3\xa4katoon ja asuinalueiden tuhoutumiseen. Maailmanlaajuisesti noin 25\xe2\x80\x9340\xc2\xa0% maa-alueista k\xc3\xa4ytet\xc3\xa4\xc3\xa4n karjan kasvattamiseen.\n_START_SECTION_\nVaikutukset antibioottiresistenssiin\n_START_PARAGRAPH_\nNoin 90\xc2\xa0% mikrobil\xc3\xa4\xc3\xa4kkeiden kokonaisk\xc3\xa4yt\xc3\xb6st\xc3\xa4 Yhdysvalloissa oli muuhun kuin terapeuttiseen tarkoitukseen maataloustuotannossa.  Karjankasvatuksessa on havaittu bakteerien lis\xc3\xa4\xc3\xa4ntynytt\xc3\xa4 antibioottiresistenssi\xc3\xa4  ja useille mikrobil\xc3\xa4\xc3\xa4kkeille resistenttien mikrobien syntymiseen (superbug).\n_START_SECTION_\nHy\xc3\xb6dyllisi\xc3\xa4 ymp\xc3\xa4rist\xc3\xb6vaikutuksia\n_START_PARAGRAPH_\nLihantuotannosta saatavien ymp\xc3\xa4rist\xc3\xb6hy\xc3\xb6tyjen joukossa on muun muassa muuten hukkaan menevien materiaalien k\xc3\xa4ytt\xc3\xa4minen korkean proteiinipitoisuuden omaavan ruoan tuottamiseen. Esimerkiksi Elferink et al. toteaa, ett\xc3\xa4 "70 prosenttia Alankomaiden rehuteollisuudessa k\xc3\xa4ytetyst\xc3\xa4 raaka-aineesta on per\xc3\xa4isin elintarviketeollisuudesta."  Esimerkki j\xc3\xa4tteen k\xc3\xa4ytt\xc3\xa4misest\xc3\xa4 on etanolin valmistuksesta j\xc3\xa4\xc3\xa4v\xc3\xa4n m\xc3\xa4skin sy\xc3\xb6tt\xc3\xa4minen karjalle.  Esimerkiksi ohran ja vehn\xc3\xa4n olkia k\xc3\xa4ytet\xc3\xa4\xc3\xa4n pahnoina (erityisesti sy\xc3\xb6t\xc3\xa4viksi tarkoitettujen suurten m\xc3\xa4rehtij\xc3\xb6iden jalostuksessa),   My\xc3\xb6s pieni\xc3\xa4 m\xc3\xa4rehtij\xc3\xb6it\xc3\xa4 laidunnetaan joskus sellaisilla niityill\xc3\xa4, joilla kasvaa ihmisille sy\xc3\xb6m\xc3\xa4kelvottomia kasveja. _NEWLINE_Lihaa tuottavilla pienill\xc3\xa4 m\xc3\xa4rehtij\xc3\xb6ill\xc3\xa4 on ymp\xc3\xa4rist\xc3\xb6hy\xc3\xb6tyj\xc3\xa4 haitallisten rikkaruohojen torjunnassa (esim. kaunokki, jaakonvillakko, kentt\xc3\xa4tyr\xc3\xa4kki, keltaorakaunokki, ritarinkannus jne.).  Pienet m\xc3\xa4rehtij\xc3\xa4t ovat k\xc3\xa4ytt\xc3\xb6kelpoisia my\xc3\xb6s mets\xc3\xa4viljelmien kasvillisuuden hallintaan. El\xc3\xa4imet ovat vaihtoehto rikkakasvien torjunta-aineiden k\xc3\xa4yt\xc3\xb6lle.'